
] 

 
«Փորձուած ձեր հաւատքը շատ աւելի թանկագին է քան կորստական ոսկին, որ կրակի մէջ կը փորձուի, որուն համար ալ երբ Յիսուս Քրիստոս յայտնուի՝ պիտի գովէ ձեզ եւ փառքի ու պատիւի արժանացնէ» (Ա. Պտ 1.7)
 
Հաւաքականութիւններ աշխարհի դէպքերու բնական հոլովոյթէն զանազանուող ներքին կշռոյթ մը ունին, որ զիրենք իրենց պատմութեան արձանագրած կարեւոր դէպքերու խորհուրդին կը բանայ։ Այսօր, երբ մեր ամբողջ շրջապատը կլանուած է իր աշխատանքային եւ դպրոցական առօրեայով, հայ ժողովուրդի զաւակները, ականջալուր իրենց ներքին ձայնին, կը համախմբուին հայ եկեղեցիներուն մէջ՝ ոգեկոչելու համար Սրբոց Ղեւոնդեանց եւ Վարդանանց յիշատակը։
Հայ Եկեղեցւոյ օրացոյցը այսօրուան խորհուրդը կը բնորոշէ որպէս Սրբոց Ղեւոնդեանց Քահանայիցն եւ Սրբոց Վարդանանց Զօրավարացն մերոց հազար երեսուն եւ վեց վկայիցն, որք կատարեցան ի մեծի պատերազմին - Տօն ազգային եւ եկեղեցական։ Հայ քահանաներ եւ զօրա-վարներ, որոնք քրիստոնէական հաւատքի եւ հայրենասիրութեան վկաներ դարձան վճռական պատերազմին մէջ զոհուելով եւ զայն որպէս համազ-գային յիշատակութեան արժանի թուական ու եղելութիւն մեզի կտակեցին։
Ընտրուած բնաբանին հաւատարմութեամբ եւ Պետրոս Առաքեալի հետեւողութեամբ, այս սրբազան պատերազմը ես այսօր պիտի սահմա-նեմ որպէս քրիստոնէական հաւատքի եւ ազգային միասնականութեան ուսանելի փորձարկութիւն. որովհետեւ, այս իրողութիւնն իսկ այս տօնը կը վերածէ եկեղեցւոյ, այսինքն Քրիստոսով ի մի եկած հայ հաւատաց-եալներու, անձնազոհ պայքարով շահուած իրա՛ւ կեանքի եզակի ըմբռնո-ղութեան։
Հաւատքի, հայրենիքի, խղճի ազատութեան եւ մարդկային իրա-ւունքներու պաշտպանութեան համար, 451 թուականին, մեր ժողովուրդը զանգուածաբար եւ խրոխտօրէն ոտքի կանգնեցաւ իր հոգեւորական եւ աշխարհական իշխանութեան հրաւէրով եւ ընդդիմացաւ պարսկական գերհզօր կայսրութեան՝ ընդառաջ հայուն աստուածաշնորհ առաքելական լոյս հաւատքի անաղարտ պահպանման եւ հայրենի սրբազան հողի պաշտպանութեան մարտահրաւէրին։
Սրբոց Վարդանանց հաւատամարտին հրեղէն ոգին ներշնչեց անխուսափելի մահէն ցանկալի անմահութեան հասանելիութիւնը քարո-զող եւ «շնորհաբաշխ օծումով Քրիստոսի խաչակից դարձած» (Օրհ-նութեան Շարական Ղեւոնդեանց Սուրբերու) հայ հոգեւորականութիւնը, առաջնորդութեամբ Յովսէփ Կաթողիկոսի եւ Ղեւոնդ Երէցի անունով հաւաքականօրէն նուիրականացած որպէս Սրբոց Ղեւոնդեանց Քահա-նաներ։ 
Հայոց վաթսուն վեց հազար հաշուող ժողովրդական բանակը, Կարմիր Վարդանի փորձառու հրամանատարութեամբ, Տղմուտ գետի ափին, արիաբար դիմադրեց պարսից Յազկերտ թագաւորի ուղարկած երեք հարիւր հազար հաշուող բանակին։ Հայ Եկեղեցին, մասնաւորելով այս համահայկական ընդդիմութեան նշանակութիւնը եւ յարգելով «վար-դագոյն արիւնով եկեղեցին պսակած եւ նորոգած» (Օրհնութեան Շարա-կան Վարդանանց Սուրբերու) հազար երեսուն վեց նահատակներու վկա-յութիւնը՝ սրբացուց Ղեւոնդեանց Քահանաները եւ Վարդանանց Զօրա-վարները։
Մեր համայն ժողովուրդը այս գոյամարտի անմահ յիշատակը ամեն տարի արդարօրէն հանդիսաւորապէս կը տօնախմբէ եկեղեցական արա-րողութիւններով եւ ժողովրդային հանդիսութիւններով, որուն մէկ օղակն է այսօրուան մեր անդրադարձը այս հոգեւոր պարունակէն ներս։ 
Սրբոց Ղեւոնդեանց եւ Վարդանանց հաւատքի ու հայրենիքի համար մղած գոյապայքարը կարելի չէ լիովին ըմբռնել եւ այս տօնը ամբող-ջականօրէն արժեւորել առանց ընդգծելու Ս. Թադէոս եւ Ս. Բարթողիմէոս Առաքեալներով քարոզուած աւետարանին ծլարձակումը Հայաստան աշ-խարհի մէջ, անոր յաջորդած քրիստոնէութեան խմորումի երեք դարերը, ու մանաւանդ 4-րդ եւ 5-րդ դարերու քրիստոնէութեան պետական կրօն հռչակումը՝ Ս. Գրիոգր Լուսաւորչի եւ Ս. Տրդատ թագաւորի անխոնջ ջանքերով, հայերէն այբուբէնի գիւտը՝ Ս. Մեսրոպ Մաշտոցի աղօթական հրաշքով ու անոր բնական շարունակութիւնը եղող ոսկեդարու կերտումը՝ Ս. Սահակ Կաթողիկոսի եւ Ս. Վռամշապուհ արքայի անմիջական հովա-նաւորութեամբ։ Ահաւասիկ դէպքեր, որոնք լուսագիծով մը եւ իրենց շաղկապեալ դերակատարութեամբ անջնջելի եւ ներնշչական կնիք թողած են մեր պատմութեան վրայ։ Այսպէս, 301, 406 եւ 451 թուականներու միաձուլումով կարելի եղաւ «Մեր հայրը կը դաւանինք Սուրբ Աւետարանը եւ մայրը՝ Կաթողիկէ Սուրբ Եկեղեցին» (Եղիշէ) Սրբոց Ղեւոնդեանց եւ Վարդանանց հանգանակը բանաձեւել եւ սեփականացնել ամբողջ դարե-րու ընթացքին։
Կեանքով թարգմանուած մեր հաւատքը, որ Սրբոց Ղեւոնդեանց եւ Վարդանանց նահատակութեամբ առաւել ուռճացած է, փուճ վարդա-պետութիւն մը չէ, այլ կեանքի գանձ է (հմմտ. Մտ 6.21), որ խոստացուած է Քրիստոսով։ Թէ՛ Քրիստոսի ժամանակ, թէ՛ առաքելական շրջանին, թէ՛ վարդանանց հերոսամարտի պահուն եւ թէ՛ այսօր քրիստոնէութիւնը, քրիստոնէական հաւատքը, Քրիստոսի պատկանիլը հալածանքներով յատկանշուած է ու կը շարունակուի յատկանշուիլ։ Արդ, տառապանքի գուրային մէջէն անցած Սրբոց Ղեւոնդեանց եւ Վարդանանց փորձուած եւ յաղթանակած քրիստոնէական հաւատքը ի՞նչ կը թելադրէ մեզի այսօր։
Առաջին, քրիստոնեաներուն կեանքը յաւիտենականին վստա-հութեամբ կ՚իմաստաւորուի։ Անկորնչելի ժառանգութեան մը տիրանալու հրաւիրուած ենք։ Մշտնջենապէս Աստուծոյ հետ ըլլալն է մեր փառքը։ «Երբ Յիսուս Քրիստոս յայտնուի՝ պիտի գովէ ձեզ եւ փառքի ու պատիւի ար-ժանացնէ» կը հաստատէ Պետրոս Առաքեալ։ Այս է փրկութեան ապա-հովութիւնը որ կը զօրացնէ մեզ մեր վկայութեան մէջ՝ մինչեւ իսկ մահով նահատակութեան փառապսակին արժանանալու երջանկութիւնը պար-գեւելով։ Յաւիտենականին ձգտելու եւ ուրիշները եւս հոն առաջնորդելու կոչումը սակաւաթիւ մարդոց տրուած է, որոնք իրենց պատկանած շրջանակին մէջ որպէս շրջադարձ բերած եզակի անձեր գագաթնացած են եւ սերունդներու ներշնչման աղբիւրը հանդիսացած։ Այդպէս եղան եկեղեցւոյ առաքեալները, սուրբերն ու մարտիրոսները, որոնք իրենց անձէն եւ աշխարհիկէն անդին կրցան տեսնել, ապրիլ եւ փոխանցել մեզի, եւ անոնց մէջէն այսօր կ՚առանձնանան Ղեւոնդեանք եւ Վարդանանք՝ որոնց համար «գոհութեամբ օրհնութիւն կ՚երգենք Սուրբ Երրորդութեան, մարտիրոսներուն հետ մեզի միացած առաքինիներուն բազմութեամբ. որովհետեւ, իրենցմով հայոց եկեղեցիները պայծառապէս զարդարուեցան, միշտ բարեխօս ունենալով սուրբերուն մարտիրոսական ճգնութիւնը» (Օրհնութեան Շարական Վարդանանց Սուրբերու)։
Երկրորդ, իւրաքանչիւր հալածանք փորձութիւն մը ըլլալով հան-դերձ, միաժամանակ Քրիստոսով զօրանալու փորձառութիւն մը կը շնորհէ մեզի։ Պատկերաւոր բացատրութեամբ, քրիստոնեաներուն հալածանքը հուրի եւ սուրի ընդմէմջէն անվնաս անցք մըն է. որովհետեւ, Աստուած մեզի հետ է։ Հալածանքը մեր հաւատքին փորձաքարն է։ Աստուածային պաշտպանութիւնը մեզ յաղթական կը դարձնէ ամեն տեսակ հալածանքի մէջ։ «Շնորհքս կը բաւէ քեզի. որովհետեւ զօրութիւնս ամբողջապէս կը յայտնուի՝ մարդուս տկարութեանը մէջ» (Բ. Կր 12.9) խօսքով կը գօտեպնդէ Աստուած Պօղոս Առաքեալը Աւետարանի քարոզութեան նախանձախընդ-րութեան մէջ։ Իսկ «Փորձուած ձեր հաւատքը շատ աւելի թանկագին է քան կորստական ոսկին, որ կրակի մէջ կը փորձուի» բառերով Պետրոս Առաքեալ մեզ անցաւոր նեղութիւններէն անանց ուրախութեան կը հրաւիրէ։ Այս ենթահողին վրայ, հաւատքի աստուածաշնչական երկու ախոյեաններ՝ Մովսէս եւ Դաւիթ՝ կը կանգնին մեր դիմաց այսօր։ Մովսէս, երկար տարիներ հովւութիւն ըրած պարզ մարդը, Աստուած անկէզ մորենիին խորհուրդով փրկարարը դարձուց իր ժողովուրդին, որ անոր ամբողջ պատմութեան ընթացքը փոխեց զայն Եգիպտոսի անիրաւութենէն Աւետեաց Երկիր առաջնորդելով (Ելք 3)։ Իսկ Փղշտացիներու ամենազօր հսկայ Գողիաթը Աստուած զգետնեց տկար պատանիի մը՝ Դաւիթի պարսատիկէն արձակուած խիճով (Ա. Թգ 17)։
Երրորդ, քրիստոնէութիւնը հաւաքական հաւատքի եւ պատկա-նելիութեան ցոլացումն է՝ կեանքի բոլոր շրջագիծերէն ներս։ Պատ-կանելիութիւն՝ Աստուծոյ, եւ պատկանելիութիւն՝ եկեղեցւոյ, այսինքն՝ հաւատքի ընտանիքին։ Հայադրոշմ քրիստոնէութիւնը միայն եկեղեցւոյ նիւթեղէն կառոյցով, աւանդութիւններով եւ կամ նուիրապետութեամբ չ՚արտայայտուիր. այլ, ան ամեն օր եւ ամեն տեղ մեր կեանքը Աստուծոյ հետ հաղորդաբար եւ մեր նմաններուն հետ յարաբերաբար ճշդող փորձա-ռութիւն է. այսինքն՝ հաւատքի ուխտագնացութիւն, որուն ռահվիրաններն են այսօր Ղեւոնդեանք եւ Վարդանանք, որոնց բարեխօսութեան դիմելով կը հայցենք՝ «Քրիստոս Աստուած, դուն որ մարդկութեան համար Հօր հաշ-տարար ընծայ դարձար, քեզմէ ընտրուած մեր այս նահատակներուն խնդրանքով եկեղեցիդ հաստատուն պահէ, բարերար եւ մարդասէր փրկիչ» (Օրհնութեան Շարական Ղեւոնդեանց Սուրբերու)։
Եկէ՛ք լսենք աստուածային վստահութեան ձայնը, որ կը պատգամէ. «Ձեր գլխուն իւրաքանչիւր մազն իսկ համրուած է» (Ղկ 12.7). ուրեմն, չվախնանք երկրաւոր այն ուժերէն որոնք միայն մեր մարմինը կրնան սպանել։ Մեր պատմութեան բոլոր Ղեւոնդներն ու Վարդանները միայն վախէն ձերբազատուելէ ետք կարողացան հոգեւոր եւ բարոյական յաղ-թանակ ապահովել։
Եւ որպէս Քրիստոսով պարգեւուած նոր կեանքին եւ գալիք փառքին ուղեւորներ, Սրբոց Ղեւոնդեանց եւ Վարդանանց հետ կրկնենք. «Ո՛չ մահը եւ ո՛չ կեանքը, ո՛չ հրեշտակները, ո՛չ չար ոգիներու իշխանութիւնները, ո՛չ ներկան եւ ո՛չ գալիքը, ո՛չ ալ ոեւէ զօրութիւն, ո՛չ վերին եւ ո՛չ ալ ներքին աշխարհները, ո՛չ ալ ուրիշ ստեղծագործութիւն մը կրնայ մեզ բաժնել Աստուծոյ սէրէն, որ մենք ճանչցանք մեր Տիրոջ Յիսուս Քրիստոսի միջոցաւ» (Հռ 8.38–39)։
Աստուածային սիրով լեցուած ու մեր բոլոր սուրբերուն եւ հերոս-ներուն առաքինի կենցաղավարութեան հաւատարմութեամբ զօրացած շարունակենք մեր քրիստոնէական հաւատքի եւ ազգային միասնակա-նութեան ուսանելի փորձարկութիւնը՝ երկինքի արքայութեան ժառան-գութեան արժանանալու աներեր վստահութեամբ. յաւիտեանս յաւիտենից. ամէն։

